

ที่ปรึกษาและโฆษกกรรมาธิการยกร่างรัฐธรรมนูญแถลงถึงที่มาของนายกรัฐมนตรีและที่มาของวุฒิสภา

 วันนี้ (๑ เม.ย. ๕๘) เวลา ๑๖.๐๐ น. ณ บริเวณห้องโถง ชั้นล่าง อาคารรัฐสภา ๑ พล.อ.เลิศรัตน์ รัตนวานิช ที่ปรึกษาและโฆษกกรรมาธิการยกร่างรัฐธรรมนูญ ได้กล่าวถึงการพิจารณาในการประชุมว่า ที่ประชุมได้มีการปรับแก้ใน ๒ เรื่อง

 ๑. ที่มาของนายกรัฐมนตรี ใน มาตรา ๑๗๒ วรรคสาม ได้มีการปรับแก้ เดิมมติของสภาผู้แทนราษฎรที่เห็นชอบด้วยในการแต่งตั้งนายกรัฐมนตรีต้องมีคะแนนเสียงมากกว่ากึ่งหนึ่งของจำนวนสมาชิกเท่าที่มีอยู่ และได้เพิ่มเติมว่า ในกรณีที่บุคคลดังกล่าวไม่ได้เป็นสมาชิกสภาผู้แทนราษฎร ต้องมีคะแนนเสียงอย่างน้อย ๒ ใน ๓ ของสมาชิกทั้งหมดเท่าที่มีอยู่ของสภาผู้แทนราษฎร ทั้งนี้เพื่อแยกระหว่างกรณีสภาผู้แทนราษฎร ถ้าคิดว่าจำเป็นต้องมีนายกรัฐมนตรีที่ไม่ได้มาจาก ส.ส. ต้องมีเสียงมากกว่าปกติ และเพิ่มในวรรคสี่ มาตรา ๑๗๒ ว่าให้สมาชิกสภาผู้แทนราษฎรที่ได้รับมติให้ความเห็นชอบในการแต่งตั้งให้เป็นนายกรัฐมนตรี ให้พ้นจากตำแหน่งสมาชิกสภาผู้แทนราษฎรในวันที่รับพระบรมราชโองการแต่งตั้งให้เป็นนายกรัฐมนตรี ซึ่งจะใช้เช่นเดียวกับรัฐมนตรีทั้งคณะด้วย เพื่อแยกอำนาจระหว่างนิติบัญญัติและบริหารอย่างชัดเจน

 ๒. ที่มาของวุฒิสภา ได้มีการปรับใน มาตรา ๑๒๑ ในส่วนที่เกี่ยวกับวุฒิสภา ดังนี้ วุฒิสภา ประกอบด้วย สมาชิกจำนวนไม่เกินสองร้อยคนซึ่งมาจากการเลือกตั้งในแต่ละจังหวัด จังหวัดละหนึ่งคน และ มาจากการเลือกกันเองและการสรรหาเท่ากับจำนวนรวมข้างต้นหักด้วยจำนวนสมาชิกวุฒิสภาที่มาจากการเลือกตั้ง

 ทั้งนี้ สมาชิกวุฒิสภาที่จะมาจากการเลือกกันเองนั้น จะมีจำนวนดังต่อไปนี้

 (๑) ผู้ซึ่งเคยเป็นข้าราชการฝ่ายพลเรือนซึ่งดำรงตำแหน่งปลัดกระทรวงหรือเทียบเท่า ซึ่งเป็นตำแหน่งบริหาร และข้าราชการฝ่ายทหารซึ่งดำรงตำแหน่งปลัดกระทรวงกลาโหม ผู้บัญชาการทหารสูงสุด หรือผู้บัญชาการเหล่าทัพ ซึ่งเลือกกันเองในแต่ละประเภท ประเภทละไม่เกินสิบคน

 (๒) ผู้แทนสภาวิชาชีพ องค์กรวิชาชีพ หรืออาชีพที่มีกฎหมายจัดตั้ง ซึ่งเลือกกันเอง จำนวน ไม่เกินสิบห้าคน

 (๓) ผู้แทนองค์กรด้านเกษตรกรรม ด้านแรงงาน ด้านวิชาการด้านชุมชน และด้านท้องถิ่น ซึ่งเลือกกันเองจำนวนไม่เกินสามสิบคน

 (๔) ผู้ทรงคุณวุฒิและคุณธรรมด้านการเมือง ความมั่นคง การบริหารราชการแผ่นดิน กฎหมายและกระบวนการยุติธรรม การปกครองท้องถิ่น การศึกษา การเศรษฐกิจ การสาธารณสุข สิ่งแวดล้อม ผังเมือง ทรัพยากรธรรมชาติ พลังงาน วิทยาศาสตร์และเทคโนโลยี สังคม ชาติพันธุ์ ศาสนา ศิลปะ วัฒนธรรม คุ้มครองผู้บริโภค ด้านเด็กเยาวชน สตรี ด้านผู้พิการ ผู้ด้อยโอกาส ปราชญ์ชาวบ้าน ผู้ประกอบวิชาชีพอิสระและด้านอื่น ซึ่งมาจากการสรรหา จำนวนห้าสิบแปดคน

**- ๒ -**

 (๕) ผู้ซึ่งมาจาการเลือกตั้งในแต่ละจังหวัด จังหวัดละหนึ่งคน โดยให้เลือกตั้งจากผู้ทรงคุณวุฒิและคุณธรรมตามด้านต่าง ๆ ใน (๔) ซึ่งได้รับการสรรหาจังหวัดละไม่เกินสิบคน

 โดยจะมีคณะกรรมการสรรหาบุคคลด้านต่าง ๆ ตาม (๔) และ (๕) ทำหน้าที่สรรหาบุคคล ผู้สมควรเป็นสมาชิกวุฒิสภาเท่าจำนวนที่พึงมีตามที่กำหนด หลังจากนั้นให้ประชาชนได้เลือกตั้งโดยตรง ซึ่งเป็นวันเดียวกับที่มีการเลือกตั้งทั่วไป